钦定古今图书集成/历象汇编/乾象典/第082卷 > 秋雨联句 韩愈
## 钦定古今图书集成/历象汇编/乾象典/第082卷 > 秋雨联句 韩愈

万木声号呼，百川气交会。〈孟郊〉庭翻树离合，牖变景明
蔼。〈愈〉潨泻殊未终，飞浮亦云泰。〈郊〉牵怀到空山，属听
迩惊濑。〈愈〉檐垂白练直，渠涨清湘大。〈郊〉甘津泽祥禾，
伏润肥荒艾。〈愈〉主人吟有欢，客子孤无奈。〈郊〉侵阳日
沈元，剥节风搜兑。〈愈〉坱圠游峡喧，飕飗卧江汰。〈郊〉微
飘来枕前，高洒自天外。〈愈〉蛬穴何迫迮，蝉枝埽鸣哕。
〈郊〉楦菊茂新芳，径兰销晚。〈愈〉地镜时昏晓，池星竞
漂沛。〈郊〉讙呶寻一声，灌注洇群籁。〈愈〉儒宫烟火湿，市
舍煎熬忲。〈郊〉卧冷空避门，衣寒屡循带。〈愈〉水怒已倒
流，阴繁恐凝害。〈郊〉忧鱼思舟楫，感禹勤畎浍。〈愈〉怀襄
信可畏，疏决须有赖。〈郊〉筮命或冯蓍，卜睛将问蔡。〈愈〉
庭商忽惊舞，墉禜亦亲酹。〈郊〉氛醨稍疏映，雺乱还拥
荟。阴旌时摎流，帝鼓镇訇磕。枣圃落青玑，瓜畦烂文
贝。贫薪不烛灶，富粟空填廥。〈愈〉秦俗动言利，鲁儒欲
何丐。深路倒羸骖，弱途拥行轪。毛羽皆遭冻，《离褷》不
能翙。翻浪洗虚空，倾涛败藏盖。〈郊〉吾人犹在陈，僮仆
诚自郐。因思征蜀士，未免湿戎斾。安得发商飚，廓然
吹宿霭。白日悬大野，幽泥化轻壒。战场暂一干，贼肉
行可脍。〈愈〉搜心思有效，抽策期称最。岂惟虑收获，亦
以救颠沛。〈郊〉禽情初啸俦，础色微收霈。庶几谐我愿，
遂止无已太。〈愈〉